b'\n_START_ARTICLE_\nMatti K\xc3\xa4\xc3\xa4ri\xc3\xa4inen\n_START_PARAGRAPH_\nMatti K\xc3\xa4\xc3\xa4ri\xc3\xa4inen (s. 1949) on suomalainen ulkoasiainneuvos ja entinen suurl\xc3\xa4hettil\xc3\xa4s. K\xc3\xa4\xc3\xa4ri\xc3\xa4inen j\xc3\xa4i vuonna 2014 el\xc3\xa4kkeelle toimittuaan ulkoministeri\xc3\xb6ss\xc3\xa4 yhteens\xc3\xa4 40 vuotta virkamiehen\xc3\xa4 eri teht\xc3\xa4viss\xc3\xa4, muun muassa Suomen Kenian, Sambian ja Mosambikin suurl\xc3\xa4hettil\xc3\xa4\xc3\xa4n\xc3\xa4. _NEWLINE_Into Kustannus julkaisi tammikuussa 2015 Matti K\xc3\xa4\xc3\xa4ri\xc3\xa4isen kriittisen kirjan kehitysavusta nimelt\xc3\xa4\xc3\xa4n Kehitysavun kirous. K\xc3\xa4\xc3\xa4ri\xc3\xa4isen mukaan nykyinen kehitysavun konsepti ei toimi eik\xc3\xa4 sen vaikutuksia seurata mitenk\xc3\xa4\xc3\xa4n. H\xc3\xa4nen mukaansa useasta Suomen kehitysapuprojektista ei ole en\xc3\xa4\xc3\xa4 mit\xc3\xa4\xc3\xa4n j\xc3\xa4ljell\xc3\xa4, ja pyrkimykset luoda l\xc3\xa4nsim\xc3\xa4inen demokratia k\xc3\xb6yhiin kehitysmaihin on johtanut jopa p\xc3\xa4invastaisiin tuloksiin. K\xc3\xa4\xc3\xa4ri\xc3\xa4inen kirjoittaa, ett\xc3\xa4 ulkoministeri\xc3\xb6 piilottelee kehitysavun kritiikki\xc3\xa4 ministeri\xc3\xb6n sis\xc3\xa4\xc3\xa4n ja kertoo my\xc3\xb6s itse esitt\xc3\xa4neens\xc3\xa4 virkauransa aikana kehitysavun todellisuutta my\xc3\xb6nteisemp\xc3\xa4n\xc3\xa4 PR-syist\xc3\xa4. Lis\xc3\xa4ksi h\xc3\xa4n arvosteli kansainv\xc3\xa4listen yritysten suorittamaa siirtohinnoittelua ja v\xc3\xa4h\xc3\xa4ist\xc3\xa4 verojen maksamista kehitysmaissa. Teoksen julkaisuhetkell\xc3\xa4 Suomen kehitysministerin\xc3\xa4 toiminut Sirpa Paatero kritisoi kirjaa.'